**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Здравствена заштита и социјално осигурање трудница, породиља и деце**

**Датум: 15.11.2013.**

**Бр. З-17 /13**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** ***istrazivanja@parlament.rs*.** **Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[БОСНА И ХЕРЦЕГОВИНА 2](#_Toc371667172)

[НЕМАЧКА 4](#_Toc371667173)

[НОРВЕШКА 5](#_Toc371667174)

[ФРАНЦУСКА 8](#_Toc371667175)

[ХРВАТСКА 10](#_Toc371667176)

[ЦРНА ГОРА 11](#_Toc371667177)

[ШВЕДСКА 13](#_Toc371667178)

# БОСНА И ХЕРЦЕГОВИНА

Право на здравље у БиХ осигурано је системом здравствене заштите и здравственог осигурања. Због сложене структуре државе, ово право је гарантовано углавном на ентитетском нивоу и нивоу кантона. Ентитетски закони који регулишу питање остваривања права на здравствену заштиту и здравствено осигурање су:

• Закон о здравственој заштити ФБиХ (Сл. Новине ФБиХ, бр. 46/10 и 75/13)

• Закон о здравственом осигурању ФБиХ (Сл. Новине ФБиХ, бр. 30/97, 7/02 и

70/08 и 48/11)

• Закон о здравственој заштити РС (Сл. гласник РС, бр. 106/09)

• Закон о здравственом осигурању РС (Сл. гласник РС, бр. 18/99, 51/01, 70/01,

51/03, 57/03, 17/08, 1/09, 106/09)

У Федерацији БиХ осим ентитеског постоје и кантонална министарства здравља као и здравствени фондови, док РС има једно министарство здравља и фонд здравственог осигурања, а Брчко дистрикт такође има посебан здравствени фонд. Због овакве структуре система здравствене заштите, јавља се проблем неусклађености законских одредби (нарочито између кантона) што доводи до дискриминације грађана у односу на место где користе услуге здравствене заштите.

*Република Српска*

Законом о здравственом осигурању РС (Сл. гласник РС, бр. 18/99, 51/01, 70/01,51/03, 57/03, 17/08, 1/09, 106/09) у члану 1. регулисано је обавезно, проширено и добровољно осигурање. За спровођење обавезног здравственог осигурања у РС је надлежан Фонд здравственог осигурања Републике Српске. Коришћење права из обавезног здравственог осигурања условљено је уплаћеним доприносима за здравствено осигурање, али постоји изузетак и то за децу до 15 година, труднице, породиље до навршене прве године живота детета и за лица преко 65 година.[[1]](#footnote-1)

Сва осигурана лица имају једнака права на здравствену заштиту. Законом и актима Фонда се утврђује које групе осигураника и мере здравствене заштите имају приоритет, у остваривању здравствене заштите и друге погодности због посебног социјално-медицинског статуса и на основу других критеријума утврђених законом.

Правилником о начину остваривања здравствене заштите (Сл. гласник РС, бр. 54/07, 63/08, 95/08, 42/09, 38/10, 63/10) у члану 4. предвиђено је да се овера здравствене књижице деци до 15 година, трудницама и женама за време трајања породиљског одсуства до навршене прве године живота детета не може условљавати плаћањем доприноса. У пракси то значи да ни једној особи из ове категорије осигураника службеници Фонда неће одбити оверу здравствене књижице уколико обвезник осигурања није уплатио допринос. То не значи да ове категорије осигураника не треба уопште да плаћају доприносе. Уплаћен допринос је услов за коришћење права из здравственог осигурања, тј. у Фонду ће се оверити књижица али ће против обвезника који је обавезан да плаћа доприносе бити поднесена пријава пореској управи[[2]](#footnote-2).

*Федерација БиХ*

Законом о здравственом осигурању ФБиХ (Сл. новине ФБиХ, бр. 46/10, 75/13) у члану 2. регулисано је обавезно, проширено и добровољно осигурање. За спровођење и обезбеђивање обавезног здравственог осигурања у ФБиХ надлежан је Федерални завод здравственог осигурања и реосигурања. Коришћење права из обавезног здравственог осигурања условљено је уплаћеним доприносима, док се изузеци разликују од кантона до кантона с обзиром да сваки кантон посебно има надлежности да доноси одлуке о корисницима здравственог осигурања који су изузети од обавезе уплате доприноса.[[3]](#footnote-3)

Законом о здравственој заштити у члану 12. предвиђено је ко све има право на здравствену заштиту. Здравствена заштита обухвата и здравствену заштиту жена у вези са планирањем породице, као и у току трудноће, порођаја и материнства након порођаја, без обзира на статус здравственог осигурања жене у складу са прописима о здравственом осигурању.[[4]](#footnote-4)

Закон предвиђа и здравствену заштиту деце од рођења, као и деце за време редовног школовања у основним и средњим школама, односно студирања на високим школама, те универзитетима који су држављани Босне и Херцеговине са пребивалиштем на територији Федерације, али најдуже до навршених 26 година, који су здравствено осигурани као чланови породице осигураника или су изворни здравствени осигураници у складу са прописима о здравственом осигурању[[5]](#footnote-5).

# НЕМАЧКА

Закон о заштити запослених мајки (*Gesetz zum Schutze der erwerbstätigen Mutter / Mutterschutzgesetz*) у верзији објављеној 20. јуна 2002, измењен и допуњен чланом 6. од 23. октобра 2012. уређује права запослених жена на трудничко и породиљско боловање и припадајуће принадлежности у том периоду[[6]](#footnote-6).

Обавезно социјално осигурање за све запослене обезбеђује повластице и новчана давања у зависности од личних примања. Права у области заштите материнства на основу социјалног осигурања могу да користе социјално осигуране жене, њихови супружници и ћерке.

Право на породиљску накнаду имају жене које уплаћују допринос за законом прописани фонд за боловања и њихови са-осигураници (супружници и кћери осигураних жена са занемарљивим запослењем), као и запослене жене које не уплаћују допринос за фонд за боловања и чија се породиљска накнада финансира из савезног буџета. Начелно, плаћање доприноса за фонд за боловања даје право на накнаду прихода током породиљског одсуства и одсуства са посла услед болести. Социјално осигуране жене имају право на медицинску негу, услуге породилишта, кућну негу, помоћ породици, лекове, итд.

Породиљско одсуство траје 6 недеља пре и 8 недеља после порођаја (12 недеља у случајевима превременог порођаја или рађања више деце). У случају превременог порођаја, породиљско одсуство после порођаја се продужава за онолико дана колико није могло да буде искоришћено пре порођаја.

Породиљска накнада се израчунава на следећи начин: просечна нето зарада осигураника, умањена за законски прописане доприносе, са максимумом од 13 ЕУР по дану. Током породиљског одсуства, разлику између 13 ЕУР и дневне просечне нето зараде жене осигураника, умањено са законски прописане доприносе, плаћа послодавац у складу са одредбама Закона о заштити материнства (*Mutterschutzgesetz*). У случају да послодовац не може да плати ову разлику, плаћа је држава. Запослене жене које немају законом прописано здравствено осигурање добијају максимално 210 ЕУР месечно, као и додатак који плаћа послодавац.

Породиљска накнада, као и додатак који исплаћује послодавац поред породиљске накнаде не подлежу опорезивању, али утичу на прогресивно опорезивање на основу прихода.

Правни основ за систем здравстве заштите у Немачкој пружа Социјални законик (Sozialgesetzbuch), Књига 5. који је донесен на основу Закона о реформи система здравствене заштите (Gesundheits-Reformgesetz) од 20. децембра 1988, последњи пут измењен и допуњен чланом 1. Закона од 20. децембра 2012. На основу ових прописа, обезбеђује се потпуна накнада са додатних 10 ЕУР за осигураног пацијента дневно (највише 28 дана годишње) за превентивне и лекарске услуге за мајке. Услуге обавезног здравственог осигурања су бесплатне за децу. Осигураници млађи од 18 година не плаћају хоспитализацију као ни превентивне стоматолошке услуге.

Добровољно здравствено осигурање је могуће у случајевима започињања здравственог осигурања а након повлачења из обавезног здравственог осигурања или из породичног осигурања, као и у случају првог запослења у Немачкој са годишњим зарадама које прелазе годишње ограничење прихода.

# НОРВЕШКА

Социјално осигурање породиља и трудница, као и очинства, уређено је поглављима 5 и 14 Закона о осигурању од 28. фебруара 1997. Овај закон садржи основне одредбе о јавним здравственим услугама за све становнике Норвешке које се финансирају од пореских прихода.[[7]](#footnote-7)

Закон предвиђа следеће видове новчаних накнада:
• обавезно социјално осигурање за све радно активно становништво (запослени и самозапослени) обухвата *родитељски додатак* чији износ зависи од зараде примаоца, а као надокнаду за губитак прихода;
• незапослена мајка има право на једнократну *породиљску накнаду*;
• *труднички додатак* чији износ зависи од зараде примаоца, односно на њега имају право радно активне труднице (запослене и самозапослене).

Аранжмани за примање родитељског додатка у дужем временском периоду су флексибилнији. Родитељи могу да међу собом расподеле период примања родитељског додатка, под одређеним условима. Ако је само отац стекао право на родитељски додатак, његово право да га користи зависи од ситуације у којој се налази мајка.

Ови услови за коришћење родитељског додатака, као и право на једнократну породиљску накнаду за незапослене мајке, важе и у случају усвајања детета млађег од 15 година.

Право на коришћење родитељског додатка остварују лица која су радила најмање 6 од 10 месеци непосредно пре дана када започињу период коришћења родитељског додатака. Периоди пријема неких новчаних накнада, као што су боловања и накнада за незапослене, као и претходни периоди примања родитељског додатка, сматрају се једнаким раду у том смислу.

Заштитне законске одредбе штите жену од рада током трудноће ако послодавац није у могућности да пронађе алтернативно решења за запослену трудницу. Самозапослене и труднице које имају статус слободних професионалаца су у сличној ситуацији ако нису у стању да реорганизују свој рад да би се избегао ризик.

У оквиру здравствене заштите, породиље и труднице имају право на бесплатне услуге породилишта и болничке неге, и изузете су од подела трошкова (партиципације) где они иначе постоје.

Када су оба родитеља стекла право на родитељски додатак, максимални период коришћења је 47 недеља у пуном износу или 57 недеља у износу од 80%. Коришћење родитељског боловања може се започети најраније 12 недеља пре порођаја, а мајка мора да започне коришћење породиљског боловања 3 недеље пре порођаја. Очевима је намењено родитељско боловање у трајању од 12 недеља и не могу га добити мајке. Мајкама је намењено породиљско боловање у периоду од 3 недеље пре порођаја и 6 недеља после порођаја. Да би отац могао да користи родитељско боловање дуже од 12 недеља, мајка треба да ради или да похађа наставу у оквиру јавно акредитованог редовног образовања, или неки од одобрених редовних програма наведених у закону. Такође, услови за ово продужавање родитељског боловања за оца је да је радио 6 месеци током последњих 10 месеци непосредно пре почетка коришћења родитељског боловања и да оба родитеља остварују право на родитељски додатак. У одређеним оквирима, мајка и отац могу истовремено да користе родитељско боловање. Отац такође може да користи родитељско боловање када је мајка студент или је спречена да брине о детету због болести. Максимални период коришћења родитељског боловања за оца у овим случајевима је 38 недеља за исплатом родитељског додатка у пуном износу или 48 недеља са исплатом истог у износу од 80%. Ако мајка прима инвалиднину, отац може да користи родитељске повластице (плаћено одсуство) 12 недеља без обзира на активности мајке или њено здравствено стање.

Осим 9 недеља резервисаних за мајку, родитељ може да користи родитељске повластице у комбинацији са скраћеним радним временом до три године од порођаја, односно док дете не напуни три године старости. Запослени мора да у том циљу склопи писани уговор са послодавцем, а хонорарни сарадници и самозапослени са општинском канцеларијом за социјално осигурање. После 6 недеља од почетка коришћења родитељских повластица, њихово коришћење се може одложити, као на пример у случају започињања рада са пуним радним временом или болести, и то у року од три године после порођаја. Иста права имају и усвојитељи у случају усвајања детета млађег од 15 година, а мимо одредби у вези са плаћеним одсуством усвојитеља ради прилагођавања усвојеника.

Када послодавац наставља да исплаћује плату за време породиљског одсуства, родитељски додатак се уплаћује њему.

Износ пуног родитељског додатка је исто као за одсуство са рада због болести, то јест у висини 100% личног дохотка до 6 пута годишње. Основни износ је НОК 492 732 (67 336 ЕУР). Породиљска накнада за незапослене породиље исплаћује се у паушалном износу од НОК 35 263 (4818 ЕУР). У случају порођаја код куће, породиља остварује право на накнаду у износу од НОК 1765 (241 ЕУР).

Уколико је пуни родитељски додатак за цео период мањи од породиљске накнаде, повећава се до износа породиљске накнаде. Износ трудничког додатка се израчунава по истим критеријумима као и за боловање услед спречености за рад због болести. Родитељски додатак и труднички додатак подлежу опорезивању. Породиљска накнада за незапослене породиље не подлеже опорезивању.

Право на родитељски додатак и труднички додатак остварује се на основу нормалних стопа доприноса за социјално осигурање. За остваривање права на породиљску накнаду није потребно уплаћивање доприноса за социјално осигурање, а она је и намењена незапосленим породиљама.

Здравствена заштита регулисана је следећим прописима:

- Закон о осигурању од 28. фебруара 1997, Поглавље 5.

- Закон о здравственој заштити и здравственим службама од 24. јуна 2011.

- Закон о специјализованим здравствена службама од 2. јула 1999.

- Закон о психолошкој здравственој заштити од 2. јула 1999.

- Закон о стоматолошким здравственим услугама од 3. јуна 1983.

- Закон о правима пацијената од 2. јула 1999.

- Закон о здравственим институцијама од 15. јуна 2001.

У складу са наведеним прописима деца млађа од 16 година не плаћају здравствене услуге, хоспитализацију и партиципацију за неопходне лекове. Становници Норвешке до 20 година старости имају право на бесплатну основну стоматолошку заштиту у јавним здравственим институцијама, и још две године на смањење трошкова ове здравствене услуге. Ортодонтски третман може да се плаћа потпуно или делимично, зависно од врсте услуге.

# ФРАНЦУСКА

Социјална заштита родитељства и деце остварује се на основу опште шеме социјалног осигурања за запослене (Régime général d'assurance maladie des travailleurs salariés, RGAMTS) и одредби Законика о социјалном осигурању (Code de la sécurité sociale), чланови 331-1, и даље. Постоје и друге шеме социјалног осигурања, посебно за самозапослене и одређене групе запослених.[[8]](#footnote-8)

Шема обавезног социјалног осигурања оснива се на првом месту на професионалној припадности а на другом месту на месту боравка, и извори њеног финансирања су основни и посебни доприноси за социјално осигурање. Шема обавезног социјалног осигурања која покрива давања у вези са родитељством финансира се из доприноса за социјално осигурање који зависе од прихода осигураника. Овом шемом су обухваћене све запослене жене са одговарајућим приходима или са сталним и законитим боравком у Француској. На основу обавезног социјалног осигурања, сви запослени имају право на материнску, очинску и усвојилачку накнаду. Такође, оно покрива све трошкове здравственог осигурања деце млађе од 18 година.

Општа шема социјалног осигурања за запослене обухвата плаћање минималних доприноса који се израчунавају на основу износа минималне зараде. Такође, доприноси за социјално осигурање могу се израчунати и на основу броја радних сати. Општа шема социјалног осигурања за запослене покрива материнску, очинску и усвојилачку накнаду. Услови за добијање ових накнада су уплата минималног доприноса од 9.43 ЕУР по радном сату од 1. јануара 2013. или минимално радно ангажовање од 1015 радних сати у претходних 6 месеци или 200 радних сати током 3 месеца пре референтног датума започињања коришћења накнада. Осим тога, лице које подноси захтев за ове накнаде мора да буде регистровани осигураник током 10 месеци пре очекиваног датума порођаја или датума усвајања детета. Право на накнаду остварује се од датума зачећа детета или започињањем породиљског, усвојитељског или очинског одсуства.

Запослена жена осигураник има право на пуну (100%) накнаду трошкова обавезних лекарских прегледа и анализа пре и после порођаја и свих других медицинских, фармацеутских, лабораторијских и болничке трошкова, без обзира да ли су или нису у вези са трудноћом или њеним последицама током четири последња месеца трудноће. Труднице које су трудне више од 6 месеци су изузете од паушалне партиципације од 1 ЕУР по медицинској интервенцији и 0,50 ЕУР по паковању лека. Такође, болнички трошкови везани за услуге трудницама се не наплаћују. Труднице не плаћају паушални изноз од 18 ЕУР за озбиљне медицинске интервенције.

Породиљска накнада се исплаћује:
• 16 недеља ( 6 недеља пре и 10 после порођаја);
• 2 додатне недеље пре порођаја у случају патолошке трудноће;
• 26 недеља (8 недеља пре порођаја) у случају рађања трећег детета;
• 34 недеље ( 12 недеља пре порођаја) у случају близаначке трудноће;
• 46 недеља ( 24 недеље пре порођаја ) у случају вишеплодне трудноће (осим близанаца).

Могуће је скратити део породиљског одсуства пре порођаја, а за период од највише 3 недеље и то уз сагласност лекара. Уколико мајка умре на порођају, отац има право на одсуство. Уколико дође до превременог порођаја и хоспитализације новорођенчета, могуће је продужење породиљског одсуства. Шема социјалног осигурања предвиђа одсуство за очеве у трајању од 11 дана (18 дана у случају вишеплодних трудноћа или усвајања више деце) у року од 4 месеца након рођења или усвајања детета.

У случају усвајања деце одобравају се одсуства за мајку и оца или их могу међу собом делити оба родитеља - усвојитеља у следећем трајању:
• 10 недеља у случају усвајања једног детета,
• 22 недеље у случају усвајања више деце,
• 18 недеља у случају усвајања трећег детета.

Послодавац у целости или делимично плаћа могућу разлику између плате и износа породиљске / родитељске накнаде предвиђене општом шемом социјалног осигурања за запослене у складу са условима колективног уговора.

За остваривање повластица (отсуства и накнаде) по основу материнства, очинства и усвојења плаћа се основни допринос за социјално осигурање по стопи 6,2% и допринос за отплату дуга за социјално осигурање по стопи од 0,5%. Материнска, очинска и усвојитељска накнада се израчунава на основу нето плате од које се уплаћује основни допринос за социјално осигурање и допринос за отплату дуга за социјално осигурање, и она износи најмање 9.09 ЕУР а највише 81.49 ЕУР дневно. Ове накнаде подлежу опорезивању и не подлежу пореским олакшицама.

**ХРВАТСКА**

Правни основ за регулисање права деце, трудница и породиља у Хрватској преставља Закон о породиљској и родитељској помоћи ( хрв. Закон о родиљним и родитељским потпорама, Народне новине, бр. [85/08](http://www.zakon.hr/cms.htm?id=341), [110/08](http://www.zakon.hr/cms.htm?id=342), [34/11](http://www.zakon.hr/cms.htm?id=343), [54/13](http://www.zakon.hr/cms.htm?id=344)).[[9]](#footnote-9).

На основу Закона о породиљској и родитељској помоћи из 2008. године,почетком 2009. године надлежно министраство РХ донело је *Правилник о увјетима и поступку стјецања права на рад у скраћеном радном времену ради појачане бриге и његе дјетета* (Народне новине, бр. 25/09).[[10]](#footnote-10)Такође,на основу члана 16. став 2. истог Закона усвојен је *Правилник о увјетима и поступку остваривања права на станку за дојење дјетета и права на труднички и дојеначки допуст с правом на накнаду плаће* (Народне новине, бр. 112/2011).

Прилагођавање Закона о породиљској и родитељској помоћи смерницама ЕУ, Директиви 2010/18/EУ, резултирало је новим Законом о изменама и допунама Закона о породиљској и родитељској помоћи ([Закон о измјенама и допунама Закона о родиљним и родитељским потпорама](http://narodne-novine.nn.hr/clanci/sluzbeni/2013_05_54_1091.html), Народне новине, бр. 54/2013) а који се примењује од 01.07.2013. године.

Најважније новине у овом Закону су следеће:[[11]](#footnote-11)

- ако оба запослена родитеља користе породиљско одсуство тада оно износи 8 месеци за прво и друго дете, односно 30 месеци за близанце, треће и свако следеће дете. Ако само један запослени родитељ користи породиљско одсуство, тада се користи у трајању од 6 месеци за прво и друго дете, односно 30 месеци за близанце, треће и свако следеће дете. Накнада током периода породиљског одсуства се прописује највише у висини од 80% месечних примања (тренутно око 2600 куна)[[12]](#footnote-12).

- за време коришћења права на породиљско одсуство уколико се ради пола радног времена, накнада износи 50% основице на месечном нивоу (тренутно 1663 куне)

- одсуство запосленог или самозапосленог усвојитеља приликом усвајања детета одређује се у трајању од 6 месеци за дете до 18 година живота, након чега усвојитељ има право на одсуство у трајању од 6 месеци до навршених 8 година живота усвојеног детета.

- само овлашћени лекар - гинеколог из система здравственог осигурања одређује почетак коришћења права на породиљско одсуство.

- казнене одредбе постају прекршајне.

Права на здравствену заштиту у Хрватској регулисана су и општим актима: Законом о здравственој заштити (Народне новине бр: [150/08](http://www.zakon.hr/cms.htm?id=504), [71/10](http://www.zakon.hr/cms.htm?id=505), [139/10](http://www.zakon.hr/cms.htm?id=506), [22/11](http://www.zakon.hr/cms.htm?id=507), [84/11](http://www.zakon.hr/cms.htm?id=509), [154/11](http://www.zakon.hr/cms.htm?id=510), [12/12](http://www.zakon.hr/cms.htm?id=511), [35/12](http://www.zakon.hr/cms.htm?id=512), [70/12](http://www.zakon.hr/cms.htm?id=513), [144/12](http://www.zakon.hr/cms.htm?id=514), [82/13](http://www.zakon.hr/cms.htm?id=515)), као и Законом о обавезном здравственом осигурању из јуна 2013. године (Народне новине, бр. 80/13). Наведеним законима се уређује обавезно здравствено осигурање у Хрватској, право на здравствену заштиту и друга права и обавезе осигураних лица, услови и начин остваривања и финансирања, као и права и обавезе носитеља обавезног здравственог осигурања.

# ЦРНА ГОРА

Закон о здравственој заштити Црне Горе ("Сл. лист РЦГ", бр. 39/04 од 09.04.2004 и "Сл. лист Црне Горе", бр. 14/10 од 17.03.2010, 73/10 од 10.12.2010, 40/11 од 08.08.2011), у делу који се односи на приоритетне мере здравствене заштите, у члану 10. став 7. дефинише здравствену заштита деце и младих до краја прописаног редовног школовања, заштиту жена у вези са планирањем породице, трудноћом, порођајем и материнством.[[13]](#footnote-13) Такође, Законом о раду ("Службени лист Црне Горе, број 49/2008")[[14]](#footnote-14) члан 111а. одређује се право на плаћено породиљско одсуство у следећим случајевима:

(1) Запослена жена може да отпочне породиљско одсуство 45 дана, а обавезно 28 дана пре порођаја.

(2) Уколико запослена жена почне да ради, у смислу члана 111. овог закона, има право да поред дневног одмора, у договору са послодавцем, користи још 90 минута одсуства са рада због дојења детета.

Накнада током породиљског одсуства је у висини 100% примања по основу личног дохотка, обезбеђује се из буџета Црне Горе. У складу са Законом о раду (чланови 111. и 118.), наводи се да плаћено породиљско одсуство може користити и отац у трајању од 1 године или неплаћено у трајању од 730 дана[[15]](#footnote-15).

Члан 118. Закона дефинише „*Одсуство са рада без накнаде зараде, због неге детета до три године живота“, а* уколико се започето коришћење овог права прекине пре истека наведеног рока не може се даље користити. Даље се наводи следеће:

- За време одсуствовања са рада, у смислу става 1 овог члана, запослени има право на здравствено и пензијско-инвалидско осигурање, а остала права и обавезе мирују.

- Средства за здравствену заштиту и пензијско-инвалидско осигурање исплаћују се из фондова здравственог и пензијско-инвалидског осигурања.

- За време одсуствовања са рада из става 1. овог члана запослени нема право на накнаду зараде.

Осим Законом о раду, право на накнаду по овом основу регулисано је и Законом о социјалној и дјечјој заштити[[16]](#footnote-16) од маја 2013. године, где се у члану 3. наводи да је социјална и дечја заштита делатност од јавног интереса(средства обезбјеђују држава и локална самоуправа, под условима и на начин прописан овим законом). Члан 50. Закона наводи да послодавац има право на рефундацију средстава по основу исплате накнаде зараде запосленом за породиљско, односно родитељско одсуство, а висина средстава по овом основу је дефинисана чланом 51.Накнада по основу рођења детета ближе је одређена чланом 54. Уколикоје један од родитеља на евиденцији Завода за запошљавање и студент, може остварити право на месечну накнаду по основу рођења детета, до навршене једне године живота детета, а висина накнаде износи 63,50 евра месечно.

Висина материјалног давања у дечјој заштитиусклађује се полугодишње на основу Акта о усклађивању месечних новчаних примања који доноси надлежни орган државне управе (Члан 58. Закона). Материјална давања из дечју заштиту у надлежности општине дефинисана су чланом 59. наведеног Закона, како следи: **„**Општина може, у складу са материјалним могућностима, обезбедити материјална давања из дечје заштите, као што су: помоћ за новорођено дете; помоћ за набавку школског прибора и друга материјална давања, што прописује надлежни орган општине“.

# ШВЕДСКА

Прописи који уређују права на родитељска одсуства и накнаде су Законик о социјалном осигурању из 2010, Одељак Б, Поглавља 8-13 и Закон о родитељском одсуству из 1995. године.[[17]](#footnote-17)

Систем социјалног осигурања покрива јавне здравствене услуге за све становнике и пружање ових услуга је у надлежности региона. Јавно здравство се финансира из пореских прихода. Родитељске накнаде се обезбеђују обавезним системом родитељског осигурања везаним за зараду и пропорционална давања.

Право на трудничку накнаду, родитељску накнаду и привремену родитељску накнаду имају сви становници.

Трудничка накнада се плаћа женама које имају физички захтеван посао у последњих 60 дана пре очекиваног рођења детета или у периодима када је жени забрањено да раде током трудноће у складу са Законом о радном окружењу. Следећи услов је да послодавац не може да је премести на друге послове.

Право на родитељску накнаду изнад СЕК225 (26 ЕУР) по дану имају родитељи који су осигурани на новчану накнаду изнад СЕК 225 (26 ЕУР) по дану за случај болести и то у периоду од најмање 240 узастопна дана пре порођаја. Овај услов важи за првих 180 дана од почетка пријема накнаде, али не за преостале дане.

Родитељи имају право на привремену родитељску накнаду уколико морају да изостану са посла због неге болесног детета. Родитељи имају право на привремену родитељску накнаду у случају смрти њиховог детета млађег од 18 година. Накнада може да се плаћа десет дана по родитељу и по детету и може да се исплати за оба родитеља у истом периоду .

Све болничке услуге у вези са порођајем су бесплатне.

Родитељ има право на пуно родитељско одсуство ради бриге о детету док дете не напуни 18 месеци старости без обзира на то да ли родитељ прима родитељскуу накнаду или не. Родитељ има право на пуно родитељско одсуство и док прима пуну родитељску накнаду. Када родитељ прима делимичну родитељску накнаду (исплаћује се 1/8, 1/4, 1/2, 3/4) он или она има право да сразмерно скрати његово или њено радно време. Родитељи имају право да користе родитељско одсуство са посла и када примају привремену родитељску накнаду. Мајка има право на породиљско одсуство од седам недеља пре порођаја и седам недеља након порођаја.

Трудничка накнада се исплаћује најдуже 50 дана у последњих 60 дана пре очекиваног порођаја. Ако је жени забрањено да ради, трудничка накнада се може исплаћивати и дуже од 50 дана.

Родитељска накнада се исплаћује у укупном износу од 480 дана по детету, а 390 дана се плаћа по стопи новчаних накнада за боловање, и то најмање СЕК 225 (26 ЕУР ) по дану, а преосталих 90 дана плаћа се СЕК 180 (21 ЕУР) по дану. Период примања родитељске накнаде може започети најраније 60 дана пре очекиваног порођаја за жене, и за једног од родитеља до осме године старости детета. Родитељи који деле бригу о детету имају право на половину од укупне накнаде по дану. Ово право може се пренети на другог родитеља, са изузетком 60 дана који су резервисани за мајку односно оца. Родитељска накнада се исплаћује и усвојитељима. Родитељи могу да примају истовремено родитељску накнаду најдуже 30 дана (у току прве године живота детета). Ови дани су укључени у укупан број од 480 дана. Ако се ови дани користе, оба родитеља ће користити 30 дана, што даје укупан броја од 60 дана коришћења родитељске накнаде.

Привремена родитељска накнада може да се прима најдуже 120 дана годишње до дванаесте године старости детета, а она може бити и продужена у појединим случајевима. Ова врста родитељске накнаде може се у неким случајевима примати за дете до двадесет једне године старости.

Очеви имају право да новчану накнаду у вези са рођењем детета примају 10 дана. Ове дневне новчане накнаде се у посебним ситуацијама могу дати и другом лицу.

Максималан износ родитељске накнаде је СЕК 445 000 (51 923 ЕУР). Остале накнаде, као што је породиљска накнада могу износити највише SEK 333 700 (38 936 ЕУР). Ова примања подлежу опорезивањау према општим пореским законима и не подлежу пореским олакшицама. За стицање права на родитељску и породиљску накнаду нису потребни посебни доприноси за социјално осигурање.

Пружање здравствених услуга уређено је Законом о медицинским услугама из 1982. године. У већини шведских региона пружање здравствених услуга деци и омладини је бесплатно. Такође, цене здравствених услуга могу бити смањене ако пацијент ужива неку врсту повластица. Шведски региони и локалне самоуправе финансирају бесплатно пружање стоматолошких услуга становницима Шведске до 19 година старости. У принципу, пацијенти до 18, 19 или 20 година не плаћају хоспитализацију.

Истраживање урадиле:

 Тања Остојић

 начелник Библиотеке

Марина Пријић

 виши саветник - истраживач

 Ивана Стефановић

 виши саветник - истраживач

1. Извор података: <http://www.ba.boell.org/downloads/EKONOMSKA_I_SOC_PRAVA_U_BiH_A5.pdf> [↑](#footnote-ref-1)
2. Извор података: [http://www.zdravstvo-srpske.org/files/dokumenti/2013\_Djeca,%20trudnice%20i%20lica%20sa%20vise%20od%2065%20god.pdf](http://www.zdravstvo-srpske.org/files/dokumenti/2013_Djeca%2C%20trudnice%20i%20lica%20sa%20vise%20od%2065%20god.pdf) [↑](#footnote-ref-2)
3. Извор података: <http://www.ba.boell.org/downloads/EKONOMSKA_I_SOC_PRAVA_U_BiH_A5.pdf> [↑](#footnote-ref-3)
4. Извор података: Закон о здравственој заштити ФБиХ чл. 12, тачка 9 [↑](#footnote-ref-4)
5. Извор података: Закон о здравственој заштити ФБиХ чл. 12, тачка 8 [↑](#footnote-ref-5)
6. The MISSOC Comparative Tables Database <http://www.missoc.org/MISSOC/INFORMATIONBASE/COMPARATIVETABLES/MISSOCDATABASE/comparativeTableSearch.jsp> [↑](#footnote-ref-6)
7. The MISSOC Comparative Tables Database <http://www.missoc.org/MISSOC/INFORMATIONBASE/COMPARATIVETABLES/MISSOCDATABASE/comparativeTableSearch.jsp> [↑](#footnote-ref-7)
8. The MISSOC Comparative Tables Database <http://www.missoc.org/MISSOC/INFORMATIONBASE/COMPARATIVETABLES/MISSOCDATABASE/comparativeTableSearch.jsp> [↑](#footnote-ref-8)
9. <http://www.zakon.hr/z/214/> [↑](#footnote-ref-9)
10. <https://www.ilo.org/dyn/natlex/natlex_browse.details?p_lang=en&p_country=HRV&p_classification=16&p_origin=COUNTRY&p_sortby=SORTBY_COUNTRY> [↑](#footnote-ref-10)
11. <http://www.roda.hr/article/category/i-pravo> [↑](#footnote-ref-11)
12. <https://www.ilo.org/dyn/natlex/natlex_browse.details?p_lang=en&p_country=HRV&p_classification=16&p_origin=COUNTRY&p_sortby=SORTBY_COUNTRY> [↑](#footnote-ref-12)
13. <http://www.fkcg.org/staz/zakonzz.pdf> [↑](#footnote-ref-13)
14. [http://www.sluzbenilist.me/PravniAktDetalji.aspx?tag={D0168509-262B-48B8-A74A-06B21B2717EC}](http://www.sluzbenilist.me/PravniAktDetalji.aspx?tag=%7bD0168509-262B-48B8-A74A-06B21B2717EC%7d) [↑](#footnote-ref-14)
15. <http://wbl.worldbank.org/data/exploreeconomies/montenegro/2013?topic=getting-a-job> [↑](#footnote-ref-15)
16. <http://www.podaci.net/_gCGO/propis/Zakon_o_socijalnoj/Z-sdzast04v1327.html>

 [Law on Social and Child Welfare,](https://www.google.com/url?sa=t&rct=j&q=&esrc=s&source=web&cd=3&ved=0CEEQFjAC&url=http%3A%2F%2Fwww.ilo.org%2Fdyn%2Fnatlex%2Fdocs%2FELECTRONIC%2F71999%2F86890%2FF1197414255%2F&ei=yxaNUYaWLKjE0QGo0IGQAw&usg=AFQjCNGPBdN9avBEN83HTgPMBEoYysArOw&sig2=EBh2eoZ-04vt0gwNbZgcKQ&bvm=bv.46340616,d.dmQ)  [↑](#footnote-ref-16)
17. The MISSOC Comparative Tables Database <http://www.missoc.org/MISSOC/INFORMATIONBASE/COMPARATIVETABLES/MISSOCDATABASE/comparativeTableSearch.jsp> [↑](#footnote-ref-17)